**TITKÁRI BESZÁMOLÓ 2022**

**Tisztelt Közgyűlés!**

**Kedves Licista és Berzsenyista Diáktársaim!**

A tavaly megválasztott vezetőség nevében üdvözlöm minden egykori berzsenyis és licista diáktársamat.

A választások után nagyrészt megújult diákszövetségünk vezetősége nehéz feladatot vállalt, hiszen nem könnyű az elődök által hátrahagyott örökség. Ezúton is szeretnénk köszönetet mondani a leköszönt elnöknek dr. Gimesi Szabolcsné Trackl Teréziának és titkárának Csukásné Bencsik Zsuzsannának munkájukért.

Az új vezetőség igyekezett nagy lendülettel belefogni az előtte álló feladatokba, reméljük hamarosan még több eredményről tudunk majd beszámolni.

Mindenekelőtt fontosnak tartottuk a Diákszövetség és a diákszövetség alapítványa közötti nagyobb átláthatóság megteremtését. Így ebben az évben arra kérjük diáktársainkat, hogy az egyesületi tagdíjat (1500 Ft-ot) az alábbi számlára utalják át: OTP 11737083-24688408. Ez a számlaszám szerepel a kiküldött levelekben, és e-mailekben is.

Ha valaki többet szeretne utalni, akkor azt egyrészt örömmel és köszönettel fogadjuk, másrészt az 1500 Ft feletti részt az alapítvány fogja az előző évekhez hasonlóan, licista diákok támogatására felhasználni.

A borítékban található sárga csekken kizárólag az alapítvány számára lehet adományokat befizetni. Természetesen utalni is lehet az alapítvány számlaszámára: OTP 11737083-20071350.

De mi is történt ebben az elmúlt egy évben szeretett iskolánkban? Az események összefoglalóját Csukásné Bencsik Zsuzsanna szedte csokorba, amit ezúton is hálásan köszönök.

A régi és az új választmány együttmunkálkodásának eredményeként 2021. augusztus 28-án Kozák Lajos direktor úr születésének 100. évfordulója alkalmából megrendeztük a rá emlékező, és rá emlékeztető kiállítást, melynek szervezői: a direktor úr lánya, Véghné Kozák Katalin, Horváth Edit, Csukásné Bencsik Zsuzsanna és jómagam, Mastalír Márta voltunk.

Kozák Direktor úrról írásos megemlékezést, méltatást küldött az egykori hálás tanítványok nevében Hiller István, Robotka Csabáné és Galambos Tímea. Direktor úr személyes tárgyait, kitüntetéseit, fényképeit a család bocsájtotta rendelkezésünkre, Kozák tanár úr latintanári tevékenységébe Holpár Gabriella tanárnő által megőrzött füzetek és ereklyék segítségével kaptunk bepillantást.

Az emlékülésen részt vett a család, és az 50 éve érettségizett 4/A osztály érettségi találkozójuk alkalmából.

2021. szeptember 4-én került megrendezésre a pandémia miatt májusban elmaradt ballagás a Deák-kútnál. A ballagtató öregdiák: Csukásné Bencsik Zsuzsanna 50 éve érettségizett nyugalmazott líceumi tanár volt.

Az enyugat.hu 2021. október 4-i cikkében értesülhettünk arról, hogy Budapesten, az evangélikus központban rendezték meg a tavaly a pandémia miatt elhalasztott Neumann 2020 elnevezésű megmérettetést, azaz az evangélikus iskolák közötti informatikai verseny országos döntőjét. Az első helyezettnek járó vándorserleget a fővárosból: Németh Levente, Kiss Dániel és Rózsás Zoltán hozta haza.

A Neumann-verseny tavaly ünnepelte volna húsz éves fennállását. Iskolánknak különösen fontos ez a rendezvény, hiszen Babics Csaba tanár úr indította útjára és tíz éven át a Líceum volt a házigazdája. Csak egy évtizede került Budapestre, ahol Neumann János alma matere, a Fasori Evangélikus Gimnázium, majd a Pázmány Péter Katolikus Egyetem is helyt adott a magas szintű vetélkedésnek.

2021. október 12-én a történelmet németül tanító tanárok konferenciája volt a Líceumban, ahol elnökünk, dr. Krisch András is előadó volt.

2021. október 14-én az Utas a Kutas rendezvény keretében a 85 éves Kutas Lászlót köszöntöttük a Líceumban.

2021. december 14-én Sopron város Széchenyi ösztöndíjasai között 5-ből 4 licista volt: Boa Patrik, Mentes Alexa, Bartokos Botond, Csigó Ábel.

2022. január 26-án tartottuk választmányi ülésünket részben online a Líceumban, ahol a szokásos napirendi pontokat követve elbíráltuk a hozzánk érkező kérvényeket, és megállapodtunk a jövő feladatait illetően. Ezeket megvalósítva sikerült a számlaszámok egyértelmű rendbetétele, valamint Kis Dávid létrehozta a líceumi öregdiákszövetség FB oldalát, ami a jövőben nagyban meg fogja könnyíteni a kommunikációt. Támogatói feladatunkat tehát elláttuk, segítettük a rászoruló diákokat idén is.

2022. április 30-án került megrendezésre a ballagás a Deák-kútnál, ahol az öregdiákok nevében dr. Kápáti György 55 éve érettségizett társunk fogadta sorainkba a maturandusokat.

2022. május elején nyílt tárlat a Festőteremben, ahol a licista diákok, tanárok alkotásai kerültek bemutatásra.

Bízunk benne, hogy a Diákszövetség és alapítványa anyagi lehetőségeiből továbbra is támogatni tudjuk a rászoruló diákokat. Legfontosabb feladatunk továbbra is, hogy a különböző generációk minél többet találkozzanak, tovább éljen a licista-berzsenyista összetartozás érzése. Reméljük, hogy a most létrehozott FB oldal is ezt segíti elő.

Nagy probléma és ellentmondás, hogy a diákszövetség „hivatalos” névsorában 472 fő szerepel, a legtöbbjükről nem tudunk semmit, viszont nagy örömünkre sok olyan diáktársunk van, akik tagság nélkül is aktív segítői az iskolának, és diákszövetségünknek. Itt is megragadom tehát az alkalmat, és tisztelettel, szeretettel kérem az e-mail címek, és levelezési címek megadását.

Kérem továbbá, hogy az iskola honlapját, és az új FB oldalt is figyeljék a kedves Tagok, információkat ott tudunk széles körben eljuttatni! Köszönöm!

Kívánom, hogy a következő évek a korábbiakhoz hasonlóan mozgalmasak és eseménydúsak legyenek, az új vezetőséggel ezen igyekszünk munkálkodni a jövőben. Támogatásukat, ötleteiket, segítségüket nagy szeretettel várjuk, és előre is köszönjük szépen!

Most pedig szeretettel invitálom az egybegyűlteket ünnepi istentiszteletünkre, ahol igét hirdet Matus Klára licista öregdiák, valamint a 11-kor kezdődő könyvbemutatóra a Gyülekezeti Házba, ahol Molnár Béla ismerteti könyvét, amit iskolánk biológia-kémia tagozatáról írt.

Köszönöm a figyelmet!

Sopron, 2022.05.22.

Mastalír Márta

titkár